Ons slaap nie
Saturday, 19 September 2020 06:30
Hannelie Du Plooy van Kaalfontein skryf:
Ek wil graag hulp vra by lesers wat regskennis het.
Ons het 'n plaas naby die Diamond Hill Plaza van die N4-snelweg. Op 21 Augustus kry ons 'n brief in die hek dat 'n instansie daar wil myn. Na vele oproepe, wat niemand antwoord nie, stuur ons die volgende week 'n e-pos na die verwysing op die papier.
Op 4 September kry ons 'n brief van 126 bladsye lank in Engels (wat ons boerenasie mos nie lekker verstaan nie) waarop die datum begin van Maart al was. Daarin word gesê dat hulle in die koppie wil myn vir silica of nog 'n klomp goed.
Die koppie vorm deel van die Diamond Hill-slagveld en daar is baie geskiedkundige murasies wat ons nog altyd bewaar. 'n Mynery gaan 'n deel van die geskiedenis verwoes.
Daar is vleilande op die plaas asook 'n klomp fonteine. Ons slaap nie, want dit is nog altyd ons stukkie hemel op aarde en my pa is daar begrawe.